Тэматыка прадстаўленых на канферэнцыі работ разнастайная. Гэта і тэма Вялікай Айчыннай вайны, і гісторыя свайго роду, і фальклорная спадчына. “Крылы над горадам” — так гучала тэма выступлення навучэнца Шчучынскага раённага цэнтра турызму і краязнаўства Вадзіма Шышко, якая прысвечана Шчучыну — гораду авіятараў. Мэтай даследавання, праведзенага разам з Вікторыяй Сяргееўнай Русаковай, стала стварэнне экскурсійнага маршруту, які ўключае мясціны, звязаныя з авіяцыйнай старонкай гісторыі горада. Авіяцыйную тэму працягнула навучэнка Магілёўскага дзяржаўнага абласнога ліцэя Быхава Ганна Пінчукова. Дзяўчына прапанавала ўдзельнікам канферэнцыі здзейсніць завочнае падарожжа “Па слядах крылатай гвардыі”, якое яна распрацавала разам з Сяргеем Пятровічам Кулаевым. Спусціцца з нябёс на зямлю і праехацца па Радзівілаўскай чыгунцы прапанавалі навучэнкі Ліпеньскага дзіцячага сада — сярэдняй школы Асіповіцкага раёна Ксенія Марозава і Паліна Кузьмянкова. Гэтае падарожжа яны распрацоўвалі пад кіраўніцтвам Вольгі Аляксееўны Падвойскай.